溥仪

爱新觉罗·溥仪（满文转写：Pu I，1906年2月7号－1967年10月17号 ）乳名午格，字曜之，号浩然，洋名亨利（Henry）。伊是清帝国最后一个皇帝，也是满洲国唯一个执政个皇帝。

 出生搭登基 
1906年，溥仪在拉北京后海落北个醇王府（乃朝西城区后海北沿44号）出生。光绪三十四年（1908年）冬，光绪帝身体出仔情况。11月13号，只有两岁个溥仪畀拉抱到仔北京皇城里向，慈禧太后命令养伊养在拉宫里。11月14号，光绪帝在拉中南海瀛台驾崩，溥仪登基；其父光绪皇帝个阿弟载沣担任摄政王，控制实际个朝政；光绪帝个皇后隆裕成为仔皇太后，负责培养溥仪。但不过因为从小离开亲娘，溥仪身边侪是太监，心态受着仔影响，总体上向性格比较怪僻。

 两趟退位 
缩略图|12岁辰光个溥仪
宣统三年（1911年），长江中游个武昌发生起义；之后，清帝国各行省侪各自宣布独立，溥仪拉爷载沣控制弗来局面，搭隆裕皇太后讨论仔之后，只好让之前畀伊拉赶来跑个袁世凯重新出山。但个能一来，反倒加快清帝国崩解。袁世凯后手来先让摄政王落台，再逼溥仪退位；1912年2月，隆裕皇太后同意仔以后，用溥仪名义下退位诏书，清帝国完结。

之后，根据袁世凯搭清朝皇室个协定，溥仪继续在拉北京紫禁城生活，弗过只好在拉三大殿背后个区域搭颐和园活动。迭段辰光里向，溥仪慢慢能长大，并借助军阀张勋相帮，在拉1917年宣布复辟。弗过，弗多几日，便受迫重新退位。

 庄士敦个影响 
在拉迭个一段辰光里，溥仪开始接受起来交关教育；但因为伊是畀废脱个皇帝，个咾教育形式相对老早个祖先，也比较多样。伊14岁之前教育还比较传统，早上学习满文、汉文、诗词，下半日还要学习天文、地理、历史。伊个老师当中，影响比较大个是遗老陈宝琛，后手来又聘请苏格兰人庄士敦教伊洋文同西洋知识。1920年代初，溥仪已经是年轻人，隆裕皇太后迭个辰光也老早故脱。伊通过庄士敦了解着交关西方动向以及西方历史上向个君主故事，开始有更大兴趣自家完成复辟。

 离开紫禁城搭寓居天津 
1924年10月23号，冯玉祥、胡景翼搭孙岳发动甲子兵变，推翻北洋当局个大总统曹锟。11月5号，冯玉祥命令手下鹿锺麟，配合国民党名流李石曾等“摄行大总统黄郛命令”，带《修正清室优待条件》开入紫禁城，命令溥仪签署声明，“取消帝号并离开紫禁皇城”，并吓溥仪讲，倘使拒绝，就用火炮射击紫禁城。溥仪无办法，只好答应。第二日，伊搬到阿爸个醇亲王府居住，并受着监视。1925年2月24号，在拉郑孝胥、陈宝琛搭日本人协助之下，溥仪装扮成商人，经东交民巷日本大使馆，跑到使馆前方个火车站，乘车逃到天津个日租界，先后在拉日租界内个张园搭静园定居。

虽然畀赶出紫禁城让溥仪邪气殟塞，但到天津洋场，住在拉洋房当中，还是让伊获得更多个自由，好经常着西装、戴太阳眼镜，跑到天津个繁荣商业区去白相咾看西洋镜。后来溥仪自家也回忆，迭个阶段是伊人生当中顶开心个一段辰光。弗过，开心日脚并弗妨碍溥仪继续谋划自家个复辟。在拉天津，因为庄士敦已经老早转去哉，伊就搭郑孝胥逐渐走进，并且认为郑孝胥谈话个内容，启发性更加强。之后，河北发生孙殿英挖掘清东陵个事体，溥仪受着蛮大个刺激，更加坚定复辟个想法。

 在拉满洲国个升起搭落幕 
缩略图|满洲国时代个溥仪

 缘起 
1931年9月18号，满洲事变发生，以熙洽为首个前清帝国贵族搭日本人建议，望好迎接溥仪到满洲、建立君主制国家。关东军也认为，溥仪是适合个人选。之后，特务土肥圆贤二频繁在拉溥仪身边活动，再加上仔郑孝胥个引导，让溥仪同意“背对中国人民，踏入到阴冷个白河”。

 上台 
1931年11月8号，土肥原贤二命令日本特务、瘪三，炮制“天津事件”，让溥仪趁机离开天津，转道旅顺，跑到日本控制区里向。1932年2月16号，关东军司令官本庄繁主持会议，决定让溥仪成为满洲国执政，并让板垣征四郎担任满洲国个军政部最高顾问。18号，发布《满洲国独立宣言》，23号，板垣在拉抚顺搭溥仪碰头，告诉伊拣定伊出任“满洲国执政”。溥仪一听弗是直接当皇帝，有一眼弗开心，但还是“摒牢仔”接受落来哉。

1932年3月1号，满洲国宣告成立。3月9号，溥仪在拉长春市吉长道尹公署道台衙门大堂举行就职典礼仪式，就任满洲国执政。

 称帝 
1934年3月1号，溥仪正式登基成为皇帝，年号康德，个咾又畀称为康德皇帝。日本天皇对伊表示恭喜；为表祝贺，特别赠送一辆凯迪拉克豪华都铎8C型轿车（Cadillac Deluxe Tudor Limousine 8C）畀伊。车首前方、车体后方搭车轮当中侪镶仔满洲国国徽在许。

 统治 
尽管名义上当上皇帝，但迭个皇位更多是虚君政治个花头，同溥仪设想当中通过满洲国来恢复清帝国个思路大推大扳。自从伊个老师——满洲国第一任总理郑孝胥搭日本人闹翻脱、强制下台之后，溥仪就晓得自家是弗可能在拉满洲国实现想法个。弗过，日本人替伊修造蛮大个皇宫，又在拉生活、虚荣上尽可能满足伊个胃口；溥仪在拉当康德皇帝个十几年当中，也弗用亲自过问因为第二趟世界大战而复杂个局面，实际上是蛮适意个。

 落幕 
1945年，日本在拉太平洋战争当中大败。溥仪一轧苗头弗对，外加因为自家人身自由受着仔日本人限制，无法应对；只有等到8月初苏联人大规模侵入满洲国个辰光，伊再领仔一帮宫内个人员，慢慢能转移在拉吉林东面去，想从此地趁飞机到日本。在拉此地，溥仪宣布退位，结束伊皇帝个身份。

 战俘生活 

 在拉苏联 
1945年8月20号，溥仪畀苏联士兵扣留在拉通辽市。之后，畀苏联空军运送到赤塔一号军用机场，囚禁在拉莫洛可夫卡30号特别牢监。11月初。畀转移到伯力45号特别牢监。受优厚待遇，弗需要参加劳动，更无啥改造。迭个阶段，溥仪身边还是有交关老早个随从。伊搭苏联人关系蛮好，多趟申请加入苏联国籍，但弗曾得着允许歇。远东国际法庭审判日本战犯个辰光，溥仪也作为证人出庭。伊拿自家同日本个合作侪推卸畀日本，号称自家是傀儡，是畀日本人胁迫当皇帝个。迭种讲法，后手来也体现在拉伊个自传当中。

 抚顺战俘生活 
1950年8月1号，溥仪搭满洲国其余263名战犯在拉绥芬河由苏联移交给中华人民共和国，之后，畀送往抚顺战犯管理所接受为期10年个劳动改造搭思想教育。溥仪的囚犯编号是981，迭个阶段，伊心里慌张来要死，常怕自家畀清算，个咾表现来邪气主动、接受改造个态度。因为认错态度诚恳咾，在拉1959年便放出来哉。

 晚年搭亡故 

 好公民溥仪 
铁窗泪结束脱么，溥仪得着仔上层个重点关照，安排伊转去北京，并且当成功“模仿公民”来宣传。迭只阶段，还安排伊讨仔新个老婆，经常参加参加文化活动，外加根据上头个要求，为迭排新时代个活动、自家个新身份表达感激个情绪。也是迭段辰光里，溥仪也写成功自传，当中充满自家前半生哪能荒唐，后半身哪能觉悟个段落。但不过，伊也无几许后半身个福气好享哉——1967年，溥仪患仔肾癌，死在拉北京。

 陵墓三迁 
搭清朝之前个皇帝两样，作为一个新公民个溥仪，自然是弗好有得自家个陵墓个。伊先畀火化，烧成功灰。之后，伊个骨灰畀摆在拉八宝山人民公墓，1980年迁到仔八宝山革命公墓。1995年，畀移动到北京市西南120公里个河北省易县华龙皇家陵园，此地也正好在拉清西陵近边。

Category:清朝皇帝
Category:清朝政治人物
Category:清朝人
Category:东亚政治人物
Category:东亚历史
Category:爱新觉罗氏